Ja. Selvom IT-kriminalitet er svært at efterforske, så kan det i nogle tilfælde lykkes at identificere og strafforfølge gerningspersoner bag IT-kriminalitet. I sådanne tilfælde vil du kunne fremføre et erstatningskrav over for gerningspersonen.
Ud over den konkrete sag bidrager en anmeldelse og data herfra endvidere til at sikre et korrekt og opdateret situationsbillede af IT-kriminaliteten i Danmark. Politiet bliver således bedre til at efterforske den konkrete type kriminalitet, og analyse af spor på de enkelte sager kan øge muligheden for at opklare fremtidig kriminalitet.
Politiet samarbejder også med udenlandske myndigheder om efterforskninger. I større sager er der ofte tale om komplicerede puslespil af digitale spor, og oplysninger fra netop din anmeldelse kan udgøre manglende puslespilsbrikker i internationale efterforskninger og lede til strafforfølgning af større aktører. Hvis politiet har behov for at dele oplysninger med andre myndigheder, bliver du orienteret om dette – og det vil typisk være oplysninger vedrørende gerningspersonerne eller deres IT-infrastruktur og ikke personhenførbare eller andre sensitive oplysninger.
Din anmeldelse kan ligeledes bidrage til myndighedernes forebyggende arbejde og den løbende orientering til danske virksomheder om trusler, sårbarheder og forebyggelsespotentialer.
Endelig bidrager din anmeldelse til at oplyse beslutningstagere i Danmark om de stigende og samfundsundergravende udfordringer med IT-kriminalitet.